Общопрактикуващите лекари имат срок до 2 юни да придобият необходимата специалност

На 2 юни изтича срокът, до който всички общопрактикуващи лекари трябва да придобият необходимата специалност. За сега няма промяна в Закона за лечебните заведения и Наредба 15, което ще се окаже пречка. Това заяви д-р Селиме Карагьозова, председател на съсловната организация в Разград. От утвърдените 73 практики за общопрактикуващи лекари в Разградска област съгласно Здравната карта за 2014 г., са заети едва 49. Девет от лекарите са без специалност, за страната това са 12-15% от общопрактикуващите лекари.
„Средната възраст на джипитата в Разградско непрекъснато нараства, а част от лекарите са без специалност, което допълнително усложнява положението“, каза д-р Карагьозова.
Най-сериозен е проблемът в общините Самуил и Лозница, където има само по един личен лекар на 6000 пациенти. Единственият изход от ситуацията е да се удължи гратисният период за придобиване на специалност.
Законодателни промени, които се очаква да бъдат приети до месец, предвиждат с една година да бъде удължен срокът, който имат общопрактикуващите лекари, за да се зачислят да специализират „Обща медицина”. Това каза за Радио Шумен председателят на Сдружението на общопрактикуващите лекари д-р Любомир Киров. „Няма опасност предлаганите законодателни промени да не бъдат приети”, обясни той.

